  Анжелика Тихонова корреспондент Удмуртиысь Якшур-Бӧдья ёросысь шаертодонъя М.К. Шкляева нимо музей «Инклюзивный музей» ӵектослэн вожвылъяськоназ грант утӥз. Со сярысь ӵектосэз радъясьёс иворто. Вожвылъяськон кык номинациосын ортчиз: «Инклюзивное развитие» - инклюзивной ужрадъёс ортчытъям но программаоссэс азинтыны мылкыд карись музейёс понна; «Инклюзивный старт» - ужан радлыказы нырысьсэ инклюзивной программаосты пыртыны мылкыд карись музейёс понна. 2020-тӥ арын вожвылъяськонэ 99 ӵектосъёс пыриськизы. 21 вазиськонъёс «Инклюзивное развитие» номинацие вуизы но 78 вазиськонъёс – «Инклюзивный старт» номинацие. Вожвылъяськонлэн кузьымъёсын огъя фондэз 400 сюрс манет луиз. Вожвылъяськонэ вуэм ӵектосъёсты экспертъёслэн кенешсы эскериз, отчы музейёсысь ӧнерчиос, сӧсыр муртъёсын ужась мер огазеяськонъёслэн ёзчиоссы, йырвизьзы бере кыльыса азинскись пиналъёслэн анай-атайёссы пыризы. Якшур-Бӧдья ёросысь шаертодонъя музейлэсь «Этногеометрия» ӵектоссэ «Инклюзивный старт» номинациын устоеныз лыдъязы Соин ӵош Пермь шаерысь туала искусствоя «PERMM» музейлэсь «Собери коллекцию» ӵектоссэ пусйизы. Нош «Инклюзивное развитие» номинациын Коми Ээлькунысь йӧскалык музейлэн «Рыбы, птицы, звери» ӵектосэз вормиз. Радъясьёс пусъё, улосвылъёсысь музейёс вожвылъяськонэ келям инклюзивной программаоссэс дасянын шӧдскымон азинскизы шуыса. 2020-тӥ арын вормем куинезлэн ик музейёслэн улосвылысьтызы музейёслы методикая юрттэт сётыны но тодон-валанэнызы люкиськыны бадӟым луонлыксы вань. Со кунысьтымы лулчеберет ужъюртъёсын инклюзиез азинтыны юрттоз «Инклюзивный музей» ӵектосэз радъясьёсӴектосъёслы коньдонэн юрттон сяна, радъясьёс инклюзивной программаосты вӧлмытыны, сӧсыр пиналъёсын ужаны юрттэт сётыны ужпум пукто.  Тодэ вайытом, Удмуртиысь Кузебай Герд нимо йӧскалык музей онлайн-туръёс, виртуальной экскурсиос но адӟытонъёс понна Росси улосвылъёсысь историяя но лулчеберетъя 10 устоосыз музейёс пӧлы пыриз. Тегъёс: Лулчеберет Музей Удмуртия сӧсыръёс пиналъёс шаертодон Якшур-Бӧдья 100ар грантъёс  